It-Tieni Pitazz – Paragrafi 921-930 6 ta' Frar (1937). Illum, il-Mulej qalli, Binti, jgħiduli li hemm ħafna sempliċita' fik, mela għaliex ma tgħidlix b'dak kollu li jikkonċernak, wkoll l-iċken dettalji? Għidli fuq kollox, u kun af li dan jagħtini ferħ kbir. Jiena weġibt, "Imma Inti taf kollox, Mulej." U Ġesu' weġibni, Iva, veru li naf; imma m'għandekx tiskuża ruħek minħabba l-fatt li Jiena naf kollox, għax widnejja u qalbi qegħdin lesti biex jisimgħuk, u kliemek għażiż għalija. + Meta bdejt din in-novena kbira għal tlett intenzjonijiet, rajt insett żgħir fl-art u bdejt naħseb: kif wasal hawn f'nofs ix-xitwa? Imbagħad smajt dan il-kliem li ġej ġewwa ruħi: iegħda tara, Jiena qed naħseb fih u nżommu, u dak x'inhu ħdejk? Mela għaliex ruħek waqgħet fil-biża' għal mument? Tlabt skuża lill-Mulej għal dak il-mument. Ġesu' jridni nkun dejjem tifla u nħalli l-ħsieb ta' kollox f'idejh, u nissottometti ruħi għar-rieda qaddisa Tiegħu bla ebda kundizzjoni. Hu ħa kollox fuq spallejh. 7 ta' Frar (1937). Illum, il-Mulej qalli, Irrid mingħandek offerta perfetta u maħruqa kollha kemm hi; offerta tar-rieda tiegħek. L-ebda sagrifiċċju ieħor m'għandu x'jaqsam ma' dan. Jiena stess qed immexxi lil ħajtek u nirranġa l-affarijiet b'tali mod li inti tkun għalija sagrifiċċju kontinwu u dejjem tagħmel ir-rieda Tiegħi. U sabiex tkun tista' titwettaq din l-offerta, inti ser tingħaqad miegħi fuq is-Salib. Jiena naf inti x'tista' tagħmel. Jiena stess ser nagħtik direttament ħafna ordnijiet, imma ntawwal il-possibbilta' li dawn jitwettqu u dan inħallih jiddependi minn persuni oħrajn. Imma dak li s-Superjuri ma jirnexxilhomx jagħmlu, jiena stess ser inwettqu direttament ġewwa ruħek. U fil-fond l-iktar moħbi ta' ruħek, jitwettaq olokawstu perfett, mhux għal ftit żmien biss; imma kun af binti, li din l-offerta ser tibqa' sejra sakemm jasal il-waqt tal-mewt tiegħek. Imma baqa' żmien, sabiex Jiena l-Mulej naqtagħlek xewqtek kollha. Jiena nitpaxxa bik qisni qiegħed f'ostja ħajja; tħalli xejn ibeżżgħek; Jiena qiegħed miegħek. Illum, irċevejt nota mingħand il-Madre Superjura li ma tatnix permess immur ħdejn is-sodda tal-moridondi. U għalhekk, ser nibgħat lill-moribondi l-ubbidjenza minflok lil nnifsi, u din l-ubbidjenza tgħin lill-erwieħ li jkunu qegħdin imutu. Din hi r-rieda ta' Alla, u dan hu biżżejjed għalija. Dak li għalissa ma nistax nifhmu għad insir nifhmu iktar tard. 7 ta' Frar 1937. Illum, tlabt b'ħerqa iktar mis-soltu għall-Qdusija Tiegħu l-Papa (Piju XI) u għal tliet saċerdoti sabiex Alla jispirhom dwar dak li Hu qed jitlob mingħandi. O, kemm ninsab kuntenta li s-saħħa tal-Papa ġejja 'l quddiem. Illum smajtu jindirizza l-Kungress Ewkaristiku, u mort hemm fl-ispirtu sabiex nirċievi l-Barka Appostolika. 9 ta' Frar (1937). It-Tlieta tal-Karnival. Fl-aħħar jumejn tal-Karnival, ħassejtni negħreq f'dilluvju ta' kastigi u dnubiet. F'waqt wieħed il-Mulej għarrafni bid-dnubiet li twettqu fid-dinja kollha matul dawn il-ġranet. Ħassni ħażin bil-biża', u għalkemm naf il-fond tal-ħniena ta' Alla, stagħġibt li Alla jippermetti lill-umanita' li tkompli teżisti. U l-Mulej għarrafni minn hu dak li għandu f'idejh l-eżistenza tal-umanita': dawn huma l-erwieħ magħżulin. Meta l-għadd tal-magħżulin isir sħiħ, id-dinja ma tibqax teżisti. F'dawn il-jumejn, tqarbint bħala att ta' riparazzjoni, u għidt lill-Mulej Ġesu', jiena llum qiegħda noffri kollox għall-midinbin. Ħalli d-daqqiet tal-ġustizzja Tiegħek jaqgħu fuqi, u l-baħar tal-ħniena Tiegħek jiġbor fih lill-imsejkna midinbin." U l-Mulej sema' t-talba tiegħi: ħafna erwieħ reġgħu lura għand il-Mulej, imma jiena kont fl-agunija taħt il-madmad tal-ġustizzja ta' Alla. Ħassejtni li kont l-oġġett tal-korla ta' Alla l-għoli. Sa filgħaxija t-tbatijiet tiegħi kienu laħqu grad hekk għoli ta' deżolazzjoni interjuri li t-tnehid beda tielgħa minn ġo sidri mingħajr ma nista' nżommu. Sakkart il-bieb ta' kamarti u bdejt nagħmel adorazzjoni: jiġifieri, siegħa Adorazzjoni. Deżolazzjoni interjuri u esperjenza tal-ġustizzja ta' Alla – dik kienet it-talba tiegħi – u t-tnehid u l-uġigħ li telgħu minn ġo ruħi ħadu post konverżazzjoni ħelwa mal-Mulej. Imbagħad f'daqqa waħda rajt lill-Mulej, li għannaqni ma' Qalbu u qalli, Binti, tibkix, għax ma nistax nissaporti nara d-dmugħ tiegħek. Nagħtik kulma qiegħda titlob, imma tibkix iżjed. U jiena mtlejt b'ferħ kbir, u l-ispirtu tiegħi, bħas-soltu, intilef fih bħallikieku fl-uniku teżor tiegħu. Ilum, it-tjubija Tiegħu għamlitli l-kuraġġ u tkellimt ma' Ġesu' iktar fit-tul. X'ħin kont striħajt fejn il-Qalb l-iżjed ħelwa Tiegħu, jiena għidtlu, "Ġesu', għandi tant xi ngħidlek". U l-Mulej qalli bi mħabba kbira, U jiena bdejt nsemmi waħda wara l-oħra l-uġigħ ta' qalbi; jiġifieri, kemm ninsab imħassba dwar l-umanita' kollha, li "huma lkoll ma jafukx, u dawk li jafuk ma jħobbukx kif jixraqlek li tkun maħbub. Nista' nara wkoll kemm iweġġgħuk bl-ikrah il-midinbin; u mbagħad ukoll, nista' nara b'liema ħruxija l-fidili, speċjalment dawk li jaqduk, huma mgħaffġin u ppersegwitati. U mbagħad wkoll, nista' nara erwieħ sejrin jgħaġġlu għal ġo l-abbis terribbli tal-infern. Qiegħed tara, Ġesu', dan hu l-uġigħ li qiegħed jgħawwarli qalbi u għadmi. U, għalkemm Inti qiegħed turini mħabba speċjali u tfawwarli qalbi bi xmajjar tal-hena Tiegħek, xorta waħda, dan ma jtaffix it-tbatijiet li għadni kif semmejt, imma pjuttost huma jinfdu din l-imsejkna qalbi b'iktar qawwa. O, b'liema ħerqa nixtieq li l-umanita' kollha ddur b'fiduċja lejn il-ħniena Tiegħek. Imbagħad, meta jiena nara l-glorja ta' Ismek, qalbi tkun imfarrġa." Ġesu' qagħad jisma' dan kollu li jiena ferrajt minn ġo qalbi b'serjeta' u interess, bħallikieku ma kien jaf xejn bihom, u lili deherli li din il-ħaġa għamlithieli iżjed faċli li nitkellem. U l-Mulej qalli, Binti, dan il-kliem ħiereġ minn qalbek jogħġobni, u meta tgħid il-Kurunella inti tkun qiegħda tressaq l-umanita' iktar qrib Tiegħi. Wara dan il-kliem, sibt ruħi waħdi, imma l-preżenza ta' Alla tinsab dejjem ġewwa ruħi. + O Ġesu' tiegħi, għalkemm jiena għad niġi għandek, u Inti għad timlieni bik, u dan ifisser li jiena ma jkun jonqosni xejn fil-hena tiegħi, xorta waħda minix sejra ninsa lill-umanita'. Nixtieq niġbed u niftaħ il-purtieri tas-sema, sabiex l-art ma jkollha l-ebda dubju fuq il-Ħniena Divina. Is-serħan tiegħi jinsab f'li nxandar il-ħniena Tiegħek. Ir-ruħ tagħti l-ikbar glorja lill-Ħallieq tagħha meta hija ddur b'fiduċja lejn il-Ħniena Divina.
Djarju ta' Swor Fawstina – It-2 Pitazz (par.921-930)